1916 őszén, az első világháborúban a környék a központi hatalmak és a román csapatok közötti harcok egyik színhelye volt. Predeál elvesztése után a románok a várostól délre magasodó hegyekbe vonultak vissza. Számbeli és technológiai fölényüknek köszönhetően a központiak onnan is kiűzték a románokat, ellenőrzésük alá vonva az Azuga folyó völgyét. Elkeseredett harcok után a frontvonal Azuga városától délre stabilizálódott. A Clăbucetul Taurului-csúcs közelében máig kivehetőek a bombatölcsérek. 2018-ban a csúcson emlékművet állítottak a harcokban elesettek emlékére.